*Projekts*

LATVIJAS REPUBLIKAS MINISTRU KABINETS

2012.gada Noteikumi Nr.

Rīgā (prot.Nr. .§)

**Pamatziņojuma par augsnes un pazemes ūdeņu piesārņojumu ar bīstamām ķīmiskām vielām iekārtas teritorijā izstrādes kārtība un saturs**

Izdoti saskaņā ar

likuma „Par piesārņojumu”

29.panta sesto daļu

**I. Vispārīgie jautājumi**

1. Noteikumi nosaka pamatziņojuma par augsnes un pazemes ūdeņu piesārņojumu iekārtas teritorijā (turpmāk – pamatziņojums) izstrādes kārtību un tā saturu.

2. Noteikumi attiecas uz tām A kategorijas iekārtām, kuru darbībā plānota vai kuru darbība ietver tādu bīstamo ķīmisko vielu izmantošanu, ražošanu vai uzglabāšanu, kas var radīt augsnes un pazemes ūdeņu piesārņojumu iekārtas teritorijā.

3. Noteikumi neattiecas uz jaunām A kategorijas iekārtām, kurām augsnes un pazemes ūdeņu kvalitātes izvērtējums veikts ietekmes uz vidi novērtējuma laikā, ja iesniegumu atļaujas saņemšanai iesniedz ne vēlāk kā trīs gadus pēc atzinuma saņemšanas par ietekmes uz vidi novērtējumu.

**II. Pamatziņojuma izstrādes kārtība**

4. Pamatziņojums ir informācijas apkopojums par bīstamo vielu piesārņojumu augsnē un pazemes ūdeņos iekārtas teritorijā atbilstoši normatīvajiem aktiem par grunts kvalitātes normatīviem un noteikumiem par virszemes un pazemes ūdeņu kvalitāti.

5. Pamatziņojumu izstrādā iekārtas operators, ja nepieciešams, piesaistot ekspertus vai akreditētas laboratorijas.

6. Operators, kura darbība atbilst šo noteikumu 2.punktā norādītajam, izvērtē:

6.1. iekārtas procesu nodrošināšanā nepieciešamo bīstamo ķīmisko vielu daudzumu;

6.2. bīstamo ķīmisko vielu uzglabāšanai plānotās vai jau aprīkotās vietas;

6.3. bīstamo ķīmisko vielu izmantošanas apriti iekārtas darbības laikā (piemēram, bīstamo ķīmisko vielu piegāde uz noliktavu vai no noliktavas izmantošanai ražošanas procesu nodrošināšanā);

6.4. plānotās bīstamo ķīmisko vielu saturošu atkritumu uzglabāšanas vietas un veidus pirms nodošanas atkritumu apsaimniekotājam.

7. Jaunai iekārtai operators pirms atļaujas darbības uzsākšanai saņemšanas izvērtē informāciju par plānotās iekārtas teritorijas iespējamo piesārņojuma līmeni, ko varētu būt radījušas teritorijā iepriekš veiktas darbības, kurās izmantotas ķīmiskas vielas. Izvērtēšanai izmanto **valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs"** tīmekļa vietnē esošā piesārņoto un potenciāli piesārņoto vietu reģistra informāciju. Ja nepieciešams, operators, piesaistot ekspertus, nodrošina kvantitatīvu to bīstamo ķīmisko vielu piesārņojuma izvērtējumu, kas izmantotas vai uzglabātas iepriekšējās iekārtas darbībā.

8. Esošajai iekārtai pirms atļaujas nosacījumu pārskatīšanas atbilstoši likumā „Par piesārņojumu” noteiktajam par atļauju pārskatīšanas un atjaunošanas periodiskumu operators:

8.1. apkopo kvantitatīvu informāciju par iekārtā izmantoto, ražoto vai uzglabāto ķīmisko vielu radītu piesārņojuma līmeni, veicot grunts un pazemes ūdeņu stāvokļa analīzi akreditētā laboratorijā. Augsnes paraugu ņemšana testēšanai tiek veikta, izvēloties reprezentatīvas vietas, lai precīzi identificētu augsnes piesārņojuma līmeni;

8.2. pazemes ūdeņu paraugus analīzēm ņem no pazemes ūdeņu monitoringa urbumiem. Operators var izmantot informāciju, kas pieejama piesārņoto un potenciāli piesārņoto vietu reģistrā, nepieciešamības gadījumā to aktualizējot atbilstoši iekārtā veiktajām darbībām.

9. Izstrādāto pamatziņojumu operators iesniedz Valsts vides dienesta attiecīgajā reģionālajā vides pārvaldē, ievērojot šādus nosacījumus:

9.1. jaunām A kategorijas darbībām, kurām nav veikts ietekmes uz vidi novērtējums, pamatziņojumu izstrādā un iesniedz kopā ar iesniegumu atļaujas saņemšanai piesārņojošas darbības veikšanai;

9.2. esošajām A kategorijas iekārtām pamatziņojumu izstrādā un iesniedz kopā ar iesniegumu atļaujas nosacījumu pārskatīšanai un atjaunošanai.

10. Pamatziņojumu iesniedz papīra formā (attiecīgo informāciju iesniedzot arī elektroniski) vai elektroniska dokumenta veidā.

**III. Pamatziņojuma saturs**

11. Operators pamatziņojumu izstrādā atbilstoši šo noteikumu 6.punktā noteiktajam, tajā ietverot vismaz šādu informāciju:

11.1. iekārtas plānoto vai pašreizējo izmantošanas veidu. Jaunu iekārtu gadījumā – informāciju par agrāko vietas izmantošanas veidu (piemēram, kādas piesārņojošas darbības tikušas veiktas iepriekš, cik ilgā laika posmā, u.c.);

11.2. to bīstamo ķīmisko vielu uzskaitījumu, kas izmantotas ražošanas procesos, ražotas vai uzglabātas, kā arī tās, ko plānots izmantot ražošanas procesos, ražot vai uzglabāt;

11.3. operators pamatziņojumam pievieno informācijas kopsavilkumu par plānotajiem pasākumiem;

12. operators pamatziņojumam pievieno pielikumu, kas raksturo esošo augsnes un pazemes ūdeņu piesārņojuma līmeni ar bīstamām ķīmiskām vielām. Ja augsnes vai pazemes ūdeņu piesārņojuma līmenis pārsniedz vides kvalitātes normatīvu robežlielumus un rada apdraudējumu videi vai cilvēku veselībai, operators pamatziņojumam pievieno rīcības programmu piesārņojuma samazināšanai augsnē un pazemes ūdeņos.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2010.gada 24.novembra Direktīvas 2010/75/ES par rūpnieciskām emisijām (piesārņojuma integrēta novēršana un kontrole) (pārstrādāta versija)

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs

Iesniedzējs:

vides aizsardzības un

reģionālās attīstības ministrs E.Sprūdžs

Vīza:

valsts sekretārs A.Antonovs

29.10.2012 11:45

711

D.Ozola

Tālr.: 67026516

e-pasts: daina.ozola@varam.gov.lv